|  |  |
| --- | --- |
| **IZVJEŠĆE O SAVJETOVANJU S JAVNOŠĆU U POSTUPKU DONOŠENJA**  **Pravilnika o provedbi postupaka jednostavne nabave**  **Nositelj izrade izvješća: Upravni odjel za proračun i financije**  **Sisak, 28. svibnja 2024. godine** | |
| **Naziv akta za koji je provedeno savjetovanje s javnošću** | Pravilnik o provedbi postupaka jednostavne nabave |
| **Naziv tijela nadležnog za izradu nacrta / provedbu savjetovanja** | Upravni odjel za proračun i financije |
| **Razlozi za donošenje akta i ciljevi koji se njime žele postići uz sažetak ključnih pitanja** | Grad Sisak javni je naručitelj i obveznik je primjene Zakona o javnoj nabavi („Narodne novine“, br. 120/16. i 114/22.) – u daljnjem tekstu: ZJN 2016. ZJN 2016 predstavlja opće normativni okvir kojim je uređen sustav javne nabave u Republici Hrvatskoj te se njime utvrđuju pravila o postupku javne nabave koji provodi javni ili sektorski naručitelj ili drugi subjekt radi sklapanja ugovora o javnoj nabavi robe, radova ili usluga, okvirnog sporazuma te provedbe projektnog natječaja, a sadrži odredbe koje su u skladu s direktivama o javnoj nabavi Europske unije.  Člankom 15. stavkom 1. ZJN 2016 uveden je pojam – jednostavna nabava, za nabave do vrijednosti nacionalnih financijskih pragova utvrđenih u članku 12. stavku 1., a na koje se Zakon ne primjenjuje. Člankom 15. stavkom 2. utvrđeno je da pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije.  Zakonom o izmjenama i dopunama Zakona o javnoj nabavi („Narodne novine“, br. 114/22.) uvedene su određene izmjene, osobito u sustavu pravne zaštite kako bi se osigurala efikasnost i ekonomičnost provedbe postupaka pravne zaštite i postupaka javne nabave. Također se odredbe Zakona o javnoj nabavi mijenjaju radi prilagodbe uvođenju eura kao službene valute u Republici Hrvatskoj.  Novelama ZJN 2016 iz 2022. godine nije izmijenjena odredba koja regulira pojam jednostavne nabave, međutim s obzirom na uvođenje eura kao službene valute u Republici Hrvatskoj izmijenjen je članak 12. Zakona te su sada propisani nacionalni financijski pragovi jednostavne nabave sljedeći: za nabavu robe i usluga te provedbu projektnih natječaja procijenjene vrijednosti (bez PDV-a) manje od 26.540,00 eura te radova procijenjene vrijednosti (bez PDV-a) manje od 66.360,00 eura, na koje se zakon ne primjenjuje.  Ovim Nacrtom prijedloga Pravilnika vrši se usklađenje s navedenim propisom, ali se ujedno, osobito s obzirom na iskustva u provedbi postupaka jednostavne nabave sukladno postojećem Pravilniku u proteklih šest godina, želi postići učinkovitija provedba tih postupaka u idućem razdoblju.  Prilikom utvrđivanja Nacrta prijedloga Pravilnika cilj je bio podizanje transparentnosti nabave te poticanje tržišnog natjecanja i osiguranje jednakog tretmana svim gospodarskim subjektima koji sudjeluju u postupku nabave odnosno poticanje sudjelovanja malog i srednjeg poduzetništva na tržištu nabave. Ovaj cilj želi se postići kroz širu i dosljedniju primjenu elektroničkih sredstava komunikacije u odnosu na rješenja iz postojećeg Pravilnika, a osobito kroz digitalizaciju procesa jednostavne nabave putem specijaliziranog web servisa koji omogućuje gospodarskim subjektima vremenski neograničenu i potpuno besplatnu registraciju u sustav, pristup svim objavljenim dokumentima u postupcima jednostavne nabave te predaju elektroničkih ponuda.  Vodeći računa o tome da postupci nabave i način provedbe jednostavne nabave ne usporavaju proces nabave i odvijanje drugih poslovnih procesa, ovim Nacrtom prijedloga Pravilnika predlažu se dvije vrste postupka jednostavne nabave, i to:   * postupak jednostavne nabave čija je procijenjena vrijednost nabave manja od 16.000,00 eura za robu i usluge odnosno manja od 40.000,00 eura za radove * postupak jednostavne nabave čija je procijenjena vrijednost nabave jednaka ili veća od 16.000,00 eura, a manja od 26.540,00 eura za robu i usluge, odnosno jednaka ili veća od 40.000,00 eura, a manja od 66.360,00 eura za radove.   U odnosu na postojeći Pravilnik, novost je da se postupci jednostavne nabave čija je procijenjena vrijednost nabave jednaka ili veća od 16.000,00 eura, a manja od 26.540,00 eura za robu i usluge, odnosno jednaka ili veća od 40.000,00 eura, a manja od 66.360,00 eura za radove sada mogu provoditi i putem specijaliziranoga web servisa. |
| **Objava dokumenata za savjetovanje** | https://sisak.hr/nacrt-prijedloga-pravilnika-o-provedbi-postupaka-jednostavne-nabave/ |
| **Razdoblje provedbe savjetovanja** | 11.05.2024. – 27.05.2024. |
| **Pregled osnovnih pokazatelja uključenosti savjetovanja s javnošću** | Tijekom trajanja savjetovanja s javnošću nije pristiglo niti jedno mišljenje, primjedba odnosno prijedlog na predmetni akt |
| **Pregled prihvaćenih i neprihvaćenih mišljenja i prijedloga s obrazloženjem razloga za neprihvaćanje** | - |
| **Ostali oblici savjetovanja s javnošću** | - |
| **Troškovi provedenog savjetovanja** | Provedba internetskog savjetovanja nije uzrokovala financijske troškove |